Α.Ο. Κυανούς Αστήρ Βάρης

Ο **Αθλητικός Όμιλος «Κυανούς Αστήρ» Βάρης** είναι ελληνικό ποδοσφαιρικό σωματείο το οποίο εδρεύει στη Βάρη Αττικής και ιδρύθηκε στις 21 Μαΐου 1964. Επίσημα χρώματα του αποτελούν το μπλε και το λευκό. Το έμβλημα του είναι ο αστέρας. Χρησιμοποιεί ως αγωνιστική έδρα το Δημοτικό Στάδιο Βάρης «Κωνσταντίνος Μπαγλατζής». Στο παρελθόν διέθετε και τμήμα καλαθοσφαίρισης.

Ανήκει στη δύναμη της Ε.Π.Σ. Ανατολικής Αττικής, ενώ πριν την ίδρυση της τελευταίας ανήκε στη δύναμη της Ε.Π.Σ. Αθηνών. Υψηλότερη του διάκριση είναι η συμμετοχή του στο πρωτάθλημα της Γ΄ Εθνικής Κατηγορίας, στην οποία αγωνίζεται μέχρι σήμερα.

## Ιστορία
### Ίδρυση
Ιδρύθηκε στις 21 Μαΐου 1964. Στην αρχή το σωματείο ήταν σε αδράνεια. Οι νέοι της εποχής αθλούντο σε μία αλάνα που είχαν διαμορφώσει σε γήπεδο εκεί που βρίσκονται σήμερα τα σχολεία της Βάρης. Εκεί τους ανακάλυψαν το 1966 οι Κατσίκης Ιωάννης και Αντωνίου Παναγιώτης οι οποίοι ουσιαστικά ενεργοποίησαν το σωματείο.

Η ομάδα μεταφέρεται μπροστά από τον σημερινό φούρνο του Γεωργιάδη όπου όμως λόγω των βροχοπτώσεων, ο χώρος μετατρεπόταν σε λίμνη με αποτέλεσμα η ομάδα μετακομίζει εκ νέου εκεί που βρίσκεται ο σημερινός Ναυτικός Όμιλος Βάρκιζας.

Η ομάδα φιλοξενείται στη Βούλα για προπονήσεις και για αγώνες στη Βούλα και το Κορωπί.

Το 1984 με δαπάνες του Δήμου με Δήμαρχο τον Μπαγλατζή Κωνσταντίνο και την πολύτιμη βοήθεια του Μπλατσούκα Γρηγόρη κατασκευάζεται το γήπεδο στα όρια της σημερινής πλαζ στην παραλία της Βάρκιζας και λειτουργεί το 1989.

Η ομάδα παραμένει εκεί μέχρι το 2004 οπότε μετακομίζει στο σημερινό Δημοτικό Στάδιο Βάρης «Κωνσταντίνος Μπαγλατζής» που αρχικά κατασκευάσθηκε σαν Ολυμπιακό προπονητήριο για τους Θερινούς Ολυμπιακούς Αγώνες του 2004 στην Αθήνα.

### Αγωνιστική πορεία
Ξεκίνησε την επίσημη αγωνιστική του πορεία από τα πρωταθλήματα της Ε.Π.Σ. Αθηνών και το πρωτάθλημα της Γ΄ Κατηγορίας. Το 1973 κατέκτησε το πρωτάθλημα στον 2ο όμιλο νικώντας τον Α.Ο. Παραδείσου Αμαρουσίου με 2-1 σε αγώνα κατάταξης στο ουδέτερο Δημοτικό Γήπεδο Ταύρου έπειτα από ισοβαθμία και προβιβάστηκε στην Β΄ Κατηγορία. Το 1980 κατέκτησε την άνοδο στην Α΄ Κατηγορία της Ε.Π.Σ. Αθηνών, αγωνιζόμενος για πρώτη φορά στην κορυφαία κατηγορία των πρωταθλημάτων της Ε.Π.Σ. Αθηνών τη σεζόν 1980–1981. Συνέχισε τα επόμενα χρόνια στα πρωταθλήματα της Ε.Π.Σ. Αθηνών και με τη δημιουργία της Ε.Π.Σ. Ανατολικής Αττικής εντάχθηκε στη δύναμή της, συμμετέχοντας και αγωνιζόμενος έκτοτε στις διοργανώσεις της.

Τη σεζόν 2010–2011 κατέκτησε για πρώτη φορά το πρωτάθλημα της Ε.Π.Σ. Ανατολικής Αττικής και προβιβάστηκε στην Δ΄ Εθνική Κατηγορία. Στο πρωτάθλημα της Δ΄ Εθνικής αγωνίστηκε για πρώτη φορά τη σεζόν 2011–2012 και την αμέσως επόμενη, 2012–2013, κέρδισε την ιστορική άνοδο στην Γ΄ Εθνική Κατηγορία. Στο πρωτάθλημα της Γ΄ Εθνικής αγωνίστηκε από τη σεζόν 2013–2014 μέχρι και τη σεζόν 2015–2016, όποτε και υποβιβάστηκε. Τη σεζόν 2019–2020 αναδείχθηκε ξανά αήττητος πρωταθλητής της Ε.Π.Σ. Ανατολικής Αττικής και κέρδισε εκ νέου την άνοδο στην Γ΄ Εθνική, όπου και αγωνιζόταν τις σεζόν 2020–2021 και 2021–2022.

Έχει κατακτήσει 2 φορές το Κύπελλο Ε.Π.Σ. Ανατολικής Αττικής το 2012 και το 2020. Αναδείχθηκε πρωταθλητής ξανά το 2023 και πέτυχε την άνοδο για άλλη μία φορά στην Γ΄ Εθνική Κατηγορία μέσω του Πρωταθλήματος Πρωταθλητριών Ε.Π.Σ., υπό την ηγεσία και πάλι του εμβληματικού ηγέτη του, Δημήτρη Πάπιου.

Είναι η πρώτη ερασιτεχνική ομάδα στην Ελλάδα που καθιέρωσε Β΄ ομάδα και αγωνίστηκε στην Γ΄ Κατηγορία Ε.Π.Σ. Ανατολικής Αττικής.

## Παραπομπές


## Εξωτερικοί σύνδεσμοι
* 
* Ο Α.Ο. Κυανούς Αστήρ Βάρης στην Ε.Π.Σ. Ανατολικής Αττικής

Κατηγορία:Αθλητικοί σύλλογοι Αττικής
Κατηγορία:Ιδρύσεις αθλητικών συλλόγων το 1964
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1964